Manie Maritz oorlede: 'Hy was 'n legende' | Maroela Media
Manie Maritz. Foto: MFG-begrafnisgroep/Facebook
'n Gedenkdiens vir Manie Maritz, die bekende stoeier en pionier-Brahmanboer, is vanoggend in die APK Gemeente in Brits gehou.
Maritz is verlede week in die ouderdom van 93 oorlede.
Volgens die MFG-begrafnisgroep is Maritz, seun van genl. Manie Maritz, op 18 April oorlede, presies een jaar ná die roudiens van sy wyle eggenote en lewensmaat. Maritz het op 5 April sy 93ste verjaardag gevier.
Die Brahman-beestelersgenootskap van Suid-Afrika het gesê Maritz se passie vir die Brahman-ras was welbekend. Maritz het egter aanvanklik naam gemaak met stoei toe hy reeds in 1946 provinsiale kleure gekry het. Hy het die volgende jaar internasionaal begin deelneem en het volgens berigte 51 van die 60 toernooie waaraan hy deelgeneem het gewen terwyl die ander 10 gelykop geëindig het.
Manie Maritz. Foto: Brahman-beestelersgenootskap/Facebook
Maritz het volgens die genootskap sy eerste Brahmane in 1948 gekoop. "Hy het die eerste en uiters suksesvolle Brahman-verkoping in Suid-Afrika gehou." Volgens die genootskap het Maritz 'n baie spesiale verhouding met sy Brahmane gehad.
Maritz het in April 1964 in 'n beestrok van Kaapstad na Johannesburg gery, aangesien sy vrou sowat 21 Brahmane in Amerika gekoop het en die versekering vir die treinrit te duur was. Maritz het dus besluit om self saam met die beeste te reis om hulle op te pas.
Volgens die genootskap het Maritz ook by die skou van die beeste betrokke geraak en talle kampioenskappe gewen. "Die genootskap het sy bydrae tot die ras besef en hy is tot die genootskap se raad verkies en in 2002 'n erelid gemaak."
Maritz is in April 2014 tydens die genootskap se 17de Wêreldkongres in hul heldesaal opgeneem en met 'n toekenning vereer. "Vaarwel aan 'n legende en vriend. Jy sal deur almal van ons wat jou passie vir die ras deel onthou word."
Swanger vrou op kleinhoewe vasgebind
Hy was inderdaad 'n legende en in sy tyd was dit opregte stoei en nie soos vandag se aangeplakte veronings nie. Brahaman bees en kruising was sy passie en baie Skoue bygewoon. Manie was inderdaad 'n ou grote wat diep spore getrap het. Innige simpatie aan al Manie se gesins lede, familie en vriende met hul groot verlies. RIV Manie, jou nalatinge sal by die ouergarde bybly.
Stil broers daar gaan 'n man verby…
Stil broers, daar gaan n man verby. Wees gegroet oom Manie.
My oupa het my vertel die oom Manie kon n brahman bul vasdruk dat hy nie kon beweeg ,en een aand op Brits het hy vir Kallie Knoetze by n HNP vergadering by die stadsaal uitgegooi oor Kallie aanmerkings gemaak het ,op daai stadium was Kallie Knoetze sa swaargewig bokskampioen.Sa het n groot man verloor ?